Urmareste Modifică dimensiunea fontului: Play

Bucureşti, 24 mai /Agerpres/ - Curtea Constituţională a României (CCR) a amânat marţi, pentru 15 iunie, discutarea excepţiei de neconstituţionalitate privind incriminarea abuzului în serviciu, excepţie ridicată în mai multe dosare.



Între acestea se numără cele care o vizează pe fosta şefă a DIICOT Alina Bica, pe preşedintele suspendat al Consiliului Judeţean (CJ) Constanţa, Nicuşor Constantinescu, şi pe fostul preşedinte al CJ Brăila Gheorghe Bunea Stancu.



Preşedintele CCR, Augustin Zegrean, a anunţat marţi că această chestiune, precum şi alte excepţii ce priveau abuzul în serviciu "necesită o discuţie serioasă" şi s-a decis amânarea lor pentru data de 15 iunie.



Pe rolul CCR s-au aflat, marţi, 68 de dosare privind excepţii ridicate în instanţă, iar deliberările încă nu s-au încheiat.



Pe lista de şedinţă s-au aflat opt speţe referitoare la abuzul în serviciu, în şase dintre ele fiind invocate excepţii de neconstituţionalitate privind atât dispoziţiile art. 297 alin. 1 Cod penal, cât şi dispoziţiile art. 13 indice 2 din Legea 78/2000 pentru prevenirea, descoperirea şi sancţionarea faptelor de corupţie. AGERPRES/(AS - autor: Daniel Alexandru Florea, editor: Florin Marin)